Document ID: 32006D0595

KOMMISSIONENS BESLUTNING
af 4. august 2006
om opstilling af en liste over regioner, der er berettiget til støtte fra strukturfondene under konvergensmålet i perioden 2007-2013
(meddelt under nummer K(2006) 3475)
(2006/595/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1083/2006 af 11. juli 2006 om generelle bestemmelser for Den Europæiske Fond for Regionaludvikling, Den Europæiske Socialfond og Samhørighedsfonden og ophævelse af forordning (EF) nr. 1260/1999 (1), særlig artikel 5, stk. 3, og artikel 8, stk. 4, og
ud fra følgende betragtninger:
(1)
I henhold til artikel 3, stk. 2, litra a), i forordning (EF) nr. 1083/2006 går konvergensmålet ud på at fremskynde konvergensen for de mindst udviklede medlemsstater og regioner.
(2)
Ifølge artikel 5, stk. 1, i forordning (EF) nr. 1083/2006 er de regioner, der er berettiget til støtte fra strukturfondene under konvergensmålet, de regioner, der svarer til niveau II i nomenklaturen for statistiske regionale enheder (i det følgende benævnt »NUTS II-niveau«), jf. Europa-Parlamentets og Rådets forordning (EF) nr. 1059/2003 (2), hvis bruttonationalprodukt (BNP) per capita, opgjort i købekraftspariteter og beregnet på grundlag af de disponible fællesskabsdata for årene 2000-2002, er lavere end 75 % af EU-25's gennemsnitlige BNP i samme referenceperiode.
(3)
Af artikel 8, stk. 1, i forordning (EF) nr. 1083/2006 fremgår det, at de regioner på NUTS II-niveau, der ville have været berettiget til konvergens-målstatus i henhold til artikel 5, stk. 1, hvis tærsklen for støtteberettigelse fortsat havde været 75 % af BNP-gennemsnittet i EU-15, men som mister støtteberettigelsen, fordi deres nominelle BNP-niveau pr. indbygger nu overstiger 75 % af BNP-gennemsnittet i EU-25, målt og beregnet i overensstemmelse med artikel 5, stk. 1, er berettiget til støtte fra strukturfondene under konvergensmålet efter en særlig overgangsstøtteordning.
(4)
Der skal i overensstemmelse med ovenstående opstilles lister over støtteberettigede regioner -
VEDTAGET FØLGENDE BESLUTNING:
Artikel 1
De regioner, der er berettiget til støtte fra strukturfondene under konvergensmålet, er opført på listen i bilag I.
Artikel 2
De regioner, der er berettiget til støtte fra strukturfondene under konvergensmålet efter den særlige overgangsstøtteordning, jf. artikel 8, stk. 1, i forordning (EF) nr. 1083/2006, er opført på listen i bilag II.
Artikel 3
Denne beslutning er rettet til medlemsstaterne.
Udfærdiget i Bruxelles, den 4. august 2006.

Labels: 15
19